Onkiniemen paljon puhuttanut asbestikiinteistö aiotaan nyt korjata väliaikaista käyttöä varten – Laaja peruskorjaus maksaisi jopa 20 miljoonaa

Vakavasta asbestiongelmasta kärsivä Suomen Trikoon entinen tehdaskiinteistö aiotaan korjata väliaikaista käyttöä varten Tampereen Onkiniemessä. Näin esitetään kaupungin tiloja hallitsevan Tilakeskus-liikelaitoksen johtokunnalle, joka käsittelee asiaa kokouksessaan ensi keskiviikkona. Toimitusjohtaja Petri Mölsän mukaan töihin ryhdytään, jos johtokunta hyväksyy esityksen. Onkiniemen sukkatehtaasta löytyi aiemmin tänä vuonna asbestia, minkä seurauksena se asetettiin väliaikaisesti käyttökieltoon maaliskuussa. Asbestisiivous alkoi keväällä. Kiinteistössä on ollut vuokralla esimerkiksi yrittäjiä, kulttuurialan toimijoita ja liikuntaseuroja. Tilakeskus irtisanoi kaikki vuokrasopimukset siten, että ne päättyivät viimeistään 31. elokuuta. Vuokralaisille on etsitty ja löydettykin korvaavia tiloja muun muassa kaupungin muista kiinteistöistä. Monet vuokralaiset ovat kuitenkin ilmaisseet halukkuutensa jatkaa toimintaa Onkiniemessä. Osassa tiloista voi selvitysten mukaan jo toteutetuilla korjaustoimenpiteillä toimia turvallisesti vuoden 2017 loppuun asti. Näiden tilojen vuokralaisten kanssa laaditaan uudet määräaikaiset vuokrasopimukset, joissa on muun muassa määritelty rajoituksia tilojen käytöstä. Korjaussuunnitelma laadittu Kiinteistön pidempiaikaisen käytön jatkamiseksi asbesti on poistettava tai koteloitava. Kiinteistölle on nyt laadittu tilojen väliaikaisen käytön mahdollistava korjaussuunnitelma ja korjaustöiden kustannusarvio. Osa tiloista suositellaan korjattavaksi vasta laajan peruskorjauksen yhteydessä. Näissä tiloissa tehtäisiin nyt ainoastaan pintakäsittely asbestipölyn leviämisen estämiseksi, ja tilat eristettäisiin muista tiloista. Asbestikorjausten kustannusarvio kiinteistön pitämiseksi vuokrauskäytössä peruskorjaukseen asti on 100 000 euroa. Kiinteistön katon kunnostamisen kustannusarvio on 300 000 euroa ja muiden välttämättömien korjaustöiden kustannusarvio 30 000 euroa. Siten korjauskustannusten kustannusarvio kokonaisuudessaan on 430 000 euroa. Jos esitetyt toimenpiteet tehdään, kiinteistöstä voidaan vuokrata noin 4500 neliömetriä, kun sen kokonaispinta-ala on noin 12 000 neliömetriä. Nykyisillä vuokrilla kiinteistöstä saataisiin vuokratuloa noin 300 000 euroa vuodessa, kun vuosittainen ylläpitokustannus on 220 000 euroa. Investointikustannuksen jakaminen arvioidulle kolmen vuoden käyttöajalle lisää vuosikustannuksia 143 500 euroa. Tällöin vuokratulot huomioiva todellinen vuosikustannus on noin 60 000 euroa. Kiinteistön ollessa tyhjillään sen ylläpitokustannusten arvioidaan olevan 70 000 euroa, eikä tällöin kiinteistöstä saada vuokratuloa. Päätösehdotuksen mukaan nykyisten vuokralaisten kanssa tehdyissä vuokrasopimuksissa vuokria ei aiota korottaa. Mahdollisten uusien vuokralaisten kanssa tehtävissä vuokrasopimuksissa neliövuokrahintaa aiotaan korottaa 20 prosenttia. Kalliin perusparannuksen tarpeessa Tilakeskuksen mukaan rakennus on täydellisen perusparannuksen tarpeessa. Jos suurin osa kiinteistöalasta halutaan vuokrakäyttöön, perusparannus on välttämätön. Peruskorjauksen hinnaksi on arvioitu peräti noin 20 miljoonaa euroa. Tilakeskuksen mukaan sen lähivuosien investointiohjelma ei mahdollista koko rakennusten perusparannusta, vaan nyt on tutkittava myös muita vaihtoehtoja ja yhteistyötä muiden toimijoiden kanssa. Tilakeskuksen mukaan Onkiniemen kiinteistölle tulee miettiä uusia käyttötarkoituksia, jotka mahdollistaisivat taloudellisesti peruskorjauksen ja huomioisivat myös kiinteistön ylläpito- ja kunnossapitokustannukset. Kiinteistön kehittäminen edellyttää asemakaavamuutosta. Kaavaprosessi saattaa valmistua vuonna 2019. –Väliaikaisen korjauksen tarkoituksena on pitää tila käytössä siihen asti, kunnes kaava valmistuu, sanoo Tilakeskuksen toimitusjohtaja Petri Mölsä. Vuokralaiset altistuneet asbestille Työterveyslaitoksen asiantuntijat ovat arvioineet, että kaikki rakennuksessa toimineet henkilöt ovat todennäköisesti altistuneet asbestikuiduille. Alistuminen on kuitenkin arvioiden mukaan ollut hyvin vähäistä, koska kiinteistössä ei ole tehty varsinaisia purkutöitä vaan lähinnä pieniä korjauksia. Onkiniemen kiinteistön työnantajia suositellaan ilmoittamaan työntekijänsä syöpävaaraa aiheuttavien tekijöiden seurantarekisteriin kuluvan vuoden osalta.